ታላቁ የህዳሴ ግድባችን በፍጻሜው መጀመሪያ ምዕራፍ ላይ!
አገራችን ኢትዮጵያ የብዙ የተፈጥሮ ሀብት ባለፀጋ ነች። ከነዚህ የተፈጥሮ ሀብቶቿ አንዱ እና ዋንኛው የውሃ ሀብቷ ነው። አገሪቱ የብዙ ወንዞችና ሃይቆች ባለቤት ነች። ከዚህ ፀጋ የተነሳ የአፍሪካ የውሃ ማማ እስከ መባል የደረሰች አገር ነች። የዚህ ትልቅ ሀብት ባለፀጋ ሆና እያለ በዓለም አቀፍ ደረጃ ሳይቀር መታወቂያዋ ድርቅና ድርቁ ያስከተለባት ርሃብና ቸነፈር ነው። ዛሬም ቢሆን ኢትዮጵያ ሲባል ችጋርና በችጋር ምክንያት ያገጠጡ አጥንቶችና በችግር ሲቃ የሚጮሁ ድምጾች መገኛ ሀገር አድርገው የሚያስብ ጥቂቶች አይደሉም። 
ዛሬም ቢሆን አብዛኝው ህዝባችን ከድህነት ወለል በታች የሚኖር ስለመሆኑ ዓለም አቀፍ ተቋማት የሚያወጧቸውን መረጃዎች ማየት፤ ከዚህም ባለፈ እንደ ህዝብ ነገዎቻችን ምን ያህል በአደጋዎችና በስጋቶች የተሞሉ ስለመሆናቸው የነዚህኑ ስለታማኝነታቸው ብዙ ብዙ የሚባልላቸውን ተቋማት ሪፖርቶችን ማገላበጥ በቂ ነው። አንድ ሀገር እንደ ሀገር ቀጣይ ዕጣ ፈንታዋ የሚለካው ሀገሪቱ በተጨባጭ ባሏት ፀጋዎችና እነዚህን ፀጋዎች ወደ ሀገርና ህዝብ ተስፋነት በመለወጥ ችሎታዋ ነው። 
እኛም እንደሀገር የውሃ ሀብታችን ሀገራዊና ተፈጥሯዊ ፀጋችን ነው። የዛሬው ብቻ ሳይሆን የነገም ተስፋችን መሠረቱ በዚሁ ላይ የተመረኮዘ ነው። ይህንን መሠረት በማድረግም ከድህነትና ከኋላቀርነት ለመውጣት የውሃ ሀብታችን ዋንኛ አቅማችን እንደሆነ ተገንዝበን ይህንን ተፈጥሯዊ ፀጋ ወደሚጨበጥ ስትራትጂክ ሀብት ለመለወጥ መንቀሳቀስ ከጀመርን ዓመታት ተቆጥረዋል። 
ለዚህም ደግሞ አንዱና ዋንኝው ማሳያ የታላቁ የሕዳሴ ግድባችን ነው። ታላቁ የህዳሴ ግድባችን ካለንበት ድህነት እና የድህነት የታሪክ ትርክት ለመውጣት ስትራትጂክ አቅማችን ነው፤ ይህ አቅም ካለንበት የታሪክ ምዕራፍ ተስፈንጥረን ለመውጣት አልፋና ኦሜጋ ነው። የሀገራዊ የአሸናፊነት ሥነ ልቦናችንም ምንጭ ጭምር ነው።
ይህን ሀብታችን ፍትሐዊ በሆነና ኃላፊነት በሚሰማው መልኩ ለመጠቀም ካለን ብርቱ መሻት በመነሳትም ሀብቱን ለማልማት ከመነሳታችን በፊትም ሆነ በኋላ ልማቱ በየትኛውም የአባይ ተፋሰስ አገሮች ላይ ሊፈጥር የሚችለውን ተጽዕኖ ታሳቢ ባደረገ መልኩ፤ ዓለም አቀፍ ሕግ፣ ከዛም በላይ አፍሪካዊ የወንድማማችነት መንፈስን መሠረት ባደረገ መልኩ በቂ ዝግጅትና ጥንቃቄ አድርገናል። የወንዙ ልማት በአገራት መካከል የትብብር መሠረት እንዲሆንም በስፋት ሠርተናል። 
የአባይ ውሃን ፍትሐዊ ተጠቃሚነትን በተጨባጭ እውን ለማድረግ የወንዙን ውሃ ተጋሪ ከሆኑ የላይኛውም ሆነ የታችኛው አገራት ጋር የትብብር ማዕቀፍ ለመፍጠር ዓመታት የፈጁና እልህ አስጨራሽ ድርድሮችን በትእግስት እንዲካሄድ ኃላፊነቱን ወስደን በስፋት ተንቀሳቅሰናል። የትኛውም የተፋሰሱ አገር በወንዙ ውሃ አጠቃቀም ጉዳይ ባይተዋር መሆን እንደሌለበት፣ በወንዙ ውሃ አጠቃቀም ሁሉም የተፋሰሱ አገራት ድምጽ እንዳላቸውና ለዘላቂ የትብብር ማዕቀፍ ድምፃቸውን በአግባቡ መስማት እንደሚገባ አቋም ይዘን ሠርተናል። በዚህም ብዙ እርምጃ መጓዝ ችለናል። የናይል የትብብር ማዕቀፍ በአብዛኛው የተፋሰሱ አገራት ተቀባይነት የማግኘቱ እውነታም የዚህ ማሳያ ነው።
የዓባይ ውሃ አጠቃቀም ጉዳይ በቀደመው ዘመን ተጀምሮ በብዙ ተግዳሮት ረጅም እርምጃ መጓዝ ላልቻለው የፓን አፍሪካን መንፈስ ዳግም ትንሣኤ እንዲሆን ረጅም መንገድ ተጉዘናል። ይህም ሆኖ ግን ራሷን የወንዙ ውሃ ብቸኛ ባለቤት አድርጋ በምትቆጥረው ግብጽ በቀደመው ዘመን ለግብጽ ህዝብ ጥቅም ሳይሆን ቅኝ ገዥዎች ለራሳቸው ጥቅም ራሳቸው ከራሳቸው ጋር እንደቅኝ ገዥ የተፈራረሙትንና በዓለም አቀፍም ሆነ በሞራል ሕግ ተመዝኖ ኪሎ የማያነሳ ስምምነት ከወደቀበት በማንሳት ሕይወት ለመስጠት በምታደርገው ጥረት ሁሉም ነገር ትርጉም ወደማይኖረው ድርድር ተለውጧል። 
በቀደመው ዘመን የውሃ ሀብታችንን እንዳናለማ ድህነታችን በራሱ ችግር ሆኖ በድህነት አዙሪት ውስጥ ሆነን ሊገመት የማይችል ዋጋ ለመክፈል ተገደናል። ከኛም አልፈን ዓለም አቀፉ ህብረተሰብ እስኪሰለቸን ድረስ አስቸግረናል። ይህም በዘመናት ባካበትነው ብሔራዊ ኩራታችን ላይ የፈጠረው አሉታዊ ተጽዕኖ ከፍተኛ ነው። 
ዛሬ ግን ድህነታችንን ታሪክ አድርገን ለማስቀረት ትልቁ አቅማችንና ተስፋችን የሆነውን የታላቁን የህዳሴ ግድብ ግንባታ ለማጠናቀቅ ጠርዝ ላይ ቆመናል። “እንደ ጀመርነው እንጨርሰዋለን” በሚል ጉልበት ፈጣሪ ቃል እየተመራን ዛሬ ቃላችንን እውን በማድረግ ከግንባታው ባገኘነው የይቻላል መንፈስን የጀመርነውን የህዳሴ እና የብልጽግና መንገድ ወደ ፍጻሜ ለማድረስ ዳግም ቃል የምንገባበት ወቅት ላይ ደርሰናል። 
የመጪው ሐምሌ ወር የታላቁ ህዳሴ ግድብ ውሃ መያዝ የሚጀምርበት የፍጻሜው ጅማሬ ወር ነው። ይህ ታሪካዊ እውነታ ለኢትዮጵያውያን ከቀደመው የድህነትና የጉስቁልና ትርክት ለመውጣት አልፋና ኦሜጋ ነው። እንደ ሀገርና እንደ ህዝብ ከአንድ የታሪክ ኡደት ተስፈንጥረን ወደ አዲስ የታሪክ ምዕራፍ የምንሻገርበትም ወቅት ነው።
ባልተገባ ዓይን ለዘመናት በሥጋት ሲመለከቱን የነበሩ፤ ካልተገባው ሥጋታቸው የተነሳም ባልተገባ መልኩ የችግሮቻችን ምንጮች የሆኑ አፍሪካውን ወንድሞቻችን በዘመናት ሲያራምዱት የነበረው ያልተገባ ተግባር በእርግጥም ያልተገባ እንደነበረ በተጨባጭ የሚረዱበትና በተሻለ መልኩ ለጋራ ተጠቃሚነት እና በአፍሪካዊ ወንድማማችነት መንፈስ በአዲስ የታሪክ ምዕራፍ ውስጥ ራሳቸውን የሚያገኙበትን ዕድል ፈጣሪ ቀን ነች!አዲስ ዘመን ግንቦት 5/2012